Illum, il-Kummissjoni ppubblikat l-għaxar rapport ta' implimentazzjoni tad-Direttiva dwar it-Trattament tal-Ilma Urban Mormi (UWWTD), li juri titjib ġenerali fil-ġbir u fit-trattament tal-ilma mormi fil-bliet u fl-irħula tal-Ewropa, iżda jindika li hemm livelli differenti ta' suċċess fost l-Istati Membri. Ir-rapport huwa parti mill-isforzi ta' tniġġis żero tal-Kummissjoni u qed isir qabel l-Istrateġija dwar is-Sustanzi Kimiċi li se tiġi adottata fil-ġimgħat li ġejjin. L-għaxar rapport ta' implimentazzjoni tad-Direttiva dwar it-Trattament tal-Ilma Urban Mormi (UWWTD) juri li r-rati ta' konformità mar-regoli tal-UE għall-ġbir u t-trattament tal-ilma mormi huma għoljin u li dawn żdiedu meta mqabbla mal-perjodu ta' rappurtar preċedenti. Dan jgħin biex jiġi evitat it-tniġġis tal-ambjent. Filwaqt li x-xejra baqgħet pożittiva, għadha ma ntlaħqitx konformità sħiħa mad-Direttiva. Il-finanzi u l-ippjanar jibqgħu l-isfidi ewlenin għas-settur tas-servizzi tal-ilma. Il-Kummissarju għall-Ambjent, l-Oċeani u s-Sajd, Virginijus Sinkevičius, stqarr: “Dan ir-rapport jikkonferma li l-ġbir u t-trattament tal-ilma mormi qed jitjiebu fl-UE kollha. Ir-regoli tal-UE kellhom rwol kruċjali fit-titjib tal-kwalità tax-xmajjar, tal-lagi u tal-ibħra tal-kontinent tagħna, b'impatt ta' benefiċċju fuq is-saħħa u l-kwalità tal-ħajja taċ-ċittadini Ewropej. Madankollu, il-progress ma kienx uniformi u f'xi Stati Membri tal-UE l-infrastruttura tal-ilma mormi għandha nuqqas ta' finanzi u ppjanar. Aħna se nagħmlu l-almu tagħna biex nixprunaw l-innovazzjoni u investimenti ġodda fl-infrastruttura ambjentali fl-Ewropa kollha.” Ir-rapport juri li 95% tal-ilma mormi fl-UE jinġabar u 88% jiġi trattat b'mod bijoloġiku. Filwaqt li x-xejra hija pożittiva, għad fadal x'isir — 1% tal-ilma mormi urban ma jinġabarx u aktar minn 6% tiegħu ma jiġix trattat tajjeb biżżejjed biex jissodisfa l-istandards tat-trattament bijoloġiku sekondarju. Il-livelli tal-investimenti attwali f'bosta Stati Membri għadu baxx wisq biex tintlaħaq u tinżamm il-konformità mad-Direttiva fit-tul, b'diversi bliet tal-UE għadhom iridu jibnu jew jimmodernizzaw l-infrastruttura tagħhom għall-ġbir tal-ilma mormi, kif ukoll għall-istabbiliment ta' impjanti tat-trattament moderni. Studju tal-OECD ippubblikat dan l-aħħar jipprovdi lill-Unjoni Ewropea bi stampa ċara tad-diskrepanzi fl-investiment. Il-Kummissjoni se taħdem mal-Istati Membri rilevanti biex tagħmel l-aħjar użu mill-opportunitajiet offruti mill-Qafas Finanzjarju Pluriennali l-ġdid u mill-Pjan ta' Rkupru għall-Ewropa billi tinkludi t-trattament tal-ilma u s-sanitazzjoni bħala prijorità ewlenija. Ir-rapport ikopri aktar minn 23,500 belt fl-UE, li jaqgħu fl-ambitu tad-Direttiva, fejn in-nies u l-industrija jiġġeneraw ilma mormi ta' aktar minn 610 miljun ekwivalent ta' popolazzjoni kull sena. Dan jikkorrispondi għal madwar 490 miljun banju ta' ilma mormi kuljum. Sfond Id-Direttiva dwar it-Trattament tal-Ilma Urban Mormi tirrikjedi lill-Istati Membri jiżguraw li l-irħula, il-bliet u l-insedjamenti tagħhom jiġbru u jittrattaw l-ilma urban mormi b'mod xieraq. L-ilma mormi mhux ittrattat jista' jkun imniġġes minn kimiċi, batterji u viruses ta' ħsara, u għaldaqstant jippreżenta riskju għas-saħħa tal-bniedem. Barra minn hekk, l-ilma mormi mhux ittrattat iġorr nutrijenti bħan-nitroġenu u l-fosfru, li jistgħu jagħmlu l-ħsara lill-ilma ħelu u lill-ambjent tal-baħar billi jħeġġu t-tkabbir eċċessiv tal-alki, li min-naħa tagħhom jifgaw lil speċijiet oħra, proċess magħruf bħala ewtrofikazzjoni. Fl-2019, ġiet ippubblikata evalwazzjoni tad-Direttiva li kkonkludiet li, b'mod ġenerali, din hija adatta għall-iskop tagħha iżda hemm lok għal titjib. Il-passi li jmiss Il-Kummissjoni nediet valutazzjoni tal-impatt biex tevalwa għażliet ta' politika differenti bl-għan li timmodernizza d-Direttiva. Dan jinkludi, fost l-oħrajn, li jinsabu modi kif jiġu indirizzati l-kontaminanti ta' tħassib emerġenti bħall-farmaċewtiċi u l-mikroplastiċi, u li jitqies jekk is-sorveljanza regolari tal-ilma mormi tistax tappoġġa l-istat tat-tħejjija tal-UE għall-ġestjoni tal-pandemija tal-COVID-19, jew ta' mard simili. Din il-valutazzjoni tal-impatt se tinvolvi ammont konsiderevoli ta' konsultazzjoni mal-partijiet ikkonċernati rilevanti. Għal Aktar Informazzjoni Mistoqsijiet u Tweġibiet dwar l-Ilma Urban Mormi: L-għaxar Rapport ta' Implimentazzjoni L-għaxar rapport ta' implimentazzjoni tad-Direttiva dwar it-Trattament tal-Ilma Urban Mormi (UWWTD) It-trattament tal-ilma urban mormi — Indikaturi